**Informatīvais ziņojums “Par papildu valsts budžeta saistību uzņemšanos Eiropas Komisijas iniciatīvas “Pilsētu inovatīvās darbības” programmas finanšu instrumenta līdzfinansētā projekta “Eiropas nākamās paaudzes mikro pilsētas” īstenošanai Ventspils augstskolā un Vidzemes Augstskolā”**

Ventspils augstskola un Vidzemes Augstskola iesaistījušās partnerībā, kas ir izstrādājusi un iesniegusi projektu “*Eiropas nākamās paaudzes mikro pilsētas*” (turpmāk – Pilsētu projekts) Eiropas Komisijas (EK) iniciatīvas “Pilsētu inovatīvās darbības” (*Urban Innovative Actions – UIA*) programmas 3.projektu atlases kārtā. UIA ir Eiropas Savienības iniciatīva, kurai no Eiropas Reģionālā attīstības fonda  (ERAF) kopumā ir atvēlēti 372 milj. EUR laika posmā no 2014. līdz 2020. gadam. Projektus var pieteikt pilsēta, kurā ir vismaz 50 000 iedzīvotāju vai pilsētu grupa ar kopējo iedzīvotāju skaitu vismaz 50 000 iedzīvotāju, kas atrodas vienā no Eiropas Savienības dalībvalstīm. Projektiem tiek nodrošināts ERAF līdzfinansējums 80% apmērā no kopējā projekta finansējuma. Maksimālais ERAF atbalsts vienam projektam ir 5 milj. EUR.

Pilsētu projektu plānots īstenot pilsētu apvienībā, kurā 10 partneri: Ventspils pilsētas dome, Ventspils Augstskola, Ventspils Tehnikums, Ventspils Augsto tehnoloģiju parks, SIA “Aspired”, Valmieras pilsētas pašvaldība, Valmieras Attīstības aģentūra, Vidzemes Augstskola, Valmieras tehnikums un SIA “IntelliTech”. Ventspils pilsētas dome ir Pilsētu projekta vadošais partneris. 2018. gada 4.oktobrī ir saņemta oficiāla atbilde no UIA sekretariāta, ka Pilsētu projekts ir apstiprināts (Atlases komitejas lēmums, kas datēts ar 2018. gada 17. septembri).2019.gada 28.janvārī ir noslēgts Partnerības līguma “Pilsētu inovatīvo darbību (*Urban Innovative Actions*) programmas projekta “Eiropas nākamās paaudzes mazās pilsētas” (*UIA03-250 NextGen Microcities*) īstenošanai” starp Projekta partneriem, un 2019.gada 11.aprīlī ir stājies spēkā Projekta Finansēšanas līgums, kas noslēgts starp Ventspils pilsētas domi kā vadošo partneri un *La Région Hauts-de-France* [Augšfrancijas reģiona pārvaldi], kas darbojas kā UIA iniciatīvas Pilnvarotā iestāde.

Ventspils Augstskolas budžets Pilsētu projekta ietvaros plānots 720 059 EUR, kur 576 047 EUR ir UIA grants un 144 012 EUR līdzfinansējums (t.sk. 12 557 EUR Ventspils Augstskolas priekšfinansējums). Vidzemes Augstskolas budžets Pilsētu projekta ietvaros ir 638 500 EUR, kur 510 800 EUR ir UIA grants un 127 700 EUR līdzfinansējums (t.sk. 9 330 EUR Vidzemes Augstskolas priekšfinansējums). Saskaņā ar UIA iniciatīvas noteikumiem Pilsētu projekta īstenošanas laiks ir 36 mēneši - no 2018.gada 1.novembra līdz 2021.gada 31.oktobrim.

Pilsētu projekta **mērķis** ir ieviest un pārbaudīt novatoriskas idejas, kā attīstīt nākamās paaudzes ekonomiku Eiropas mazajās pilsētās, lielu uzsvaru liekot tieši uz izglītības sektoru. Pilsētu projektā kopumā iesaistītas četras izglītības iestādes, kuras īstenos gan individuālas, gan kopīgas aktivitātes. Izglītības iestāžu iesaistīšanās Pilsētu projekta partnerībā ir nepieciešama, lai risinātu šādus pilsētu **izaicinājumus**:

* Tehniskās nozares arvien vairāk pieprasa kvalificētus tehniskos speciālistus. Starp piedāvājumu un pieprasījumu veidojas liela plaisa. Pieprasījums pēc IKT speciālistiem divas līdz trīs reizes pārsniedz piedāvājumu.
* Tehnikumi un augstskolas ne vienmēr tiek līdzi straujajām pārmaiņām darba tirgū, kuras diktē pārāk dažādo paaudžu atšķirības. Trūkst modernu izglītības programmu, un mācību procesā jaunākās izglītības tehnoloģijas nav integrētas pilnvērtīgi. Pārāk maz ārvalstu studentu izvēlas mazo pilsētu augstskolas kā savu studiju vietu.

Attiecībā uz divām Pilsētu projektā iesaistītajām izglītības iestādēm – Ventspils tehnikumu un Valmieras tehnikumu – Ministru kabineta 2019.gada 30.aprīļa sēdē (prot. Nr.22 26.§) ir pieņemts lēmums atļaut Izglītības un zinātnes ministrijai uzņemties valsts budžeta ilgtermiņa saistības UIA programmas Pilsētu projekta īstenošanai.

Iesaistoties Pilsētu projektā, izglītības iestādes izstrādās un ieviesīs inovatīvus **risinājumus** gan mārketinga, gan izglītības tehnoloģiju jomā. Piemēram, tiks izstrādātas paaudžu mārketinga stratēģijas, lai rastu piemērotākās metodes un rīkus studentu piesaistei, uzrunājot tā saukto Z-paaudzi un Y-paaudzi (*mileniāļus).* Tikpat būtiska auditorija ir X-paaudze, kurai mūžizglītības ietvaros tiks veidots atbilstošs piedāvājums - jaunas profesionālās pilnveides un pārkvalificēšanās iespējas. Izglītības tehnoloģiju (EdTech) jomā tiks radīti gan tehniskie risinājumi, gan pielāgotas un jaunas studiju programmas, pieejas un metodoloģija.

Sagaidāmie **rezultāti** no augstskolu iesaistīšanās Pilsētu projektā ir šādi:

* Pieaug studentu skaits gan augstskolās, gan tehnikumos, jo īpaši IKT fakultātēs.
* Starptautisko studentu īpatsvars abās augstskolās sasniedz Eiropas vidējo rādītāju (9%).
* Tehnikumos un augstskolās ieviesti četri EdTech risinājumi. Tos regulāri izmanto skolēni, studenti, skolotāji un pasniedzēji no IKT un citām fakultātēm un studiju programmām.

**Ventspils Augstskolai** Pilsētu projekta ietvaros plāno šādas aktivitātes:

1. **Jauna veida marketinga pieejas veicināšana** – lai pārliecinātos, ka augstskolas mārketinga pieeja un stratēģija ir atbilstoša augstskolas mērķauditorijas atbilstošās paaudzes uzrunāšanai, plānots veikt paaudžu mārketinga pētījumu un tā secinājumus izmantot, lai piesaistītu jaunus augstākās izglītības un mūžizglītības studentus;
2. **Paaudžu mārketinga stratēģijas un darba plāna izstrāde** – balstoties uz secinājumiem, kas tiks gūti no pētījuma, tiks izstrādāts mārketinga plāns turpmākajiem 2 gadiem nacionālo un ārvalstu studentu piesaistes aktivitāšu īstenošanai. Stratēģijas ietvaros tiks veidots jauna veida komunikācijas saturs un izmantoti atbilstošākie komunikācijas kanāli;
3. **Radošo darbnīcu darbības attīstība** – balstoties uz iepriekšējo gadu veiksmīgo pieredzi, kuras rezultātā vidēji 10% radošās darbnīcas apmeklējušo skolēnu un vasaras skolu apmeklētāju ir imatrikulējušies Ventspils Augstskolā, tiks atjaunināts un papildināts radošo darbnīcu materiālu klāsts un nodrošināts atbalsts darbnīcu turpmākai īstenošanai ar mērķi informēt skolēnus par augstskolā piedāvātajām STEM studiju programmām;
4. **Inovatīvu izglītības metodoloģiju integrācija esošās un jaunās mācību programmās:** jaunu mācību satura pasniegšanas metožu integrācijai mācību procesā ir nepieciešami trīs galvenie faktori:
   1. **tehniskā aprīkojuma nodrošinājums izglītības tehnoloģiju izmantošanas iespējošanai:** projekta ietvaros šī nolūka dēļ tiks aprīkota un uzturēta Interaktīvā digitālā klase, kurā tiks uzstādīts aprīkojums vairāk nekā 100 000 EUR vērtībā, ar kura atbalstu būs iespējams izmantot pēc iespējas plašāku izglītības tehnoloģiju risinājumu klāstu, kā arī piesaistīt vairāk ārvalstu pasniedzēju un studentu;
   2. **docētāju izpratnes veicināšana un domāšanas veida izmaiņas:** pasniedzējiem tiks nodrošināta iespēja iedziļināties plašo izglītības tehnoloģiju un to pielietojuma veidu klāstā, un iegūt praktisku pieredzi un nozares ekspertu atbalstu jaunu un adaptētu kursu veidošanā, lai nodrošinātu docētāju izpratnes un domāšanas veida izmaiņas par to, kādam ir jābūt mūsdienīgam mācību saturam un tā pasniegšanas veidam;
   3. **informācijas un konceptuāla ietvara nodrošināšana:** pasniedzēji varēs paši piedalīties iekšējas koncepcijas izstrādē par augstskolas satura digitalizācijas konceptuālo sasniedzamo mērķi vidēja ilguma termiņā; būs iespēja piedalīties dažāda veida izglītojošos informatīvos semināros; būs pieejamas individuālas konsultācijas un eksperta atbalsts, kā arī iespēja vērtēt citu valstu pieredzi un meklēt savu inovatīvo pieeju jauna un adaptēta mācību satura izveidei.

Nodrošinot šo visu faktoru pareizu saderību, projekta īstenošanas rezultātā augstskolā tiks modernizēti pirmie 26 kredītpunkti mācību satura, integrējot tajos dažāda veida izglītības tehnoloģiju risinājumus.

1. **Iegūtās pieredzes apkopošana un zināšanu pārnese**: projekta rezultātā ne tikai tiks izveidota iekšējā koncepcija augstskolas ietvaros par plānoto izglītības tehnoloģiju integrāciju kopējā studiju saturā, bet apkopota arī projekta kopējā pieredze no citām mācību iestādēm gan par paaudžu mārketinga stratēģiju īstenošanas pieredzi, gan arī par izglītības tehnoloģiju integrāciju mācību saturā, tā rezultātā veidojot pieredzes un padomu materiālu citām reģionu augstskolām par to, kā mācību saturā integrēt modernas tendences, metodiku un tehnoloģijas.

Tabula Nr. 1

**Finanšu instrumenta īstenošanai Ventspils Augstskolas plānotais finansējums un izdevumi pa gadiem, EUR**

|  |  |  |  |  |
| --- | --- | --- | --- | --- |
| Gads | Budžets kopā (EUR) | ERAF finansējums, (EUR) | Valsts līdzfinansējuma sadalījums pa gadiem(EUR) | Ventspils Augstskolas  priekš-finansējums(EUR) |
| *1* | *2* | *3* | *4* | *5* |
| **2019 (izpilde)** | 112 930 | 100 373 | 0 | 12 557 |
| **2020** | 349 237 | 269 361 | 79 876 | 0 |
| **2021** | 257 892 | 206 313 | 51 579 | 0 |
| **Kopā:** | **720 059** | **576 047** | **131 455** | **12 557** |

Tabulā Nr. 2 ir atspoguļotas budžeta kategorijas un plānotais budžets Ventspils Augstskolai. Pilsētu projekta tiešās izmaksas ietver: 1) projekta īstenošanā iesaistītā personāla atlīdzību; 2) iekārtas un aprīkojumu 3) ceļa un uzturēšanās izdevumus projekta personālam projekta sanāksmju apmeklēšanai un projekta darba grupu apmeklēšanai ārvalstīs; 4) ārpakalpojumu veikšanu, kurus neveic iesaistītās institūcijas (piemēram, mārketinga stratēģijas izstrāde); 5) citus ar projektu saistītos izdevumus (piemēram, konferenču organizēšana, darba grupu organizēšana, komunikācijas aktivitāšu īstenošana).

Tabula Nr. 2

**Pilsētu projekta budžeta kategorijas un**

**Ventspils Augstskolai plānotais budžets**

|  |  |
| --- | --- |
| **Budžeta kategorijas** | **Plānotais budžets, EUR** |
| 1. Tiešās izmaksas ( personāla algas) | 378 920 |
| 1. Tiešās izmaksas ( darbības izmaksas) | 28 4301 |
| *2.1. Iekārtas un aprīkojums* | *123 240* |
| *2.2. Ārpakalpojumi* | *127 208* |
| *2.3. Ceļa un uzturēšanās izdevumi* | *33 853* |
| *2.4. Citas ar projekta īstenošanu saistītās izmaksas* | 0 |
| 1. Netiešās izmaksas | 56 838 |
| **Kopējās projekta izmaksas:** | **720 059** |

Ventspils Augstskola ir iesaistījusies vairāku ES fondu projektu īstenošanā.

* Darbības programmas "Izaugsme un nodarbinātība" 8.2.3. specifiskā atbalsta mērķa "Nodrošināt labāku pārvaldību augstākās izglītības institūcijās" projekta Nr. 8.2.3.0/18/A/014 “*Ventspils Augstskolas studiju programmu satura kvalitātes pilnveide, resursu izmantošanas efektivitātes uzlabošana un labākas pārvaldības nodrošināšana*” ietvaros tiks izveidota konceptuālā bāze par to, kādā virzienā augstskolas studiju saturu plānots attīstīt vismaz turpmāko 5 gadu laikā. Projekta ietvaros plānots optimizēt resursus un procesus, lai efektivizētu to izmantošanu, ar mērķi veicināt satura un procesu kvalitātes pilnveidi. Balstoties uz šo konceptuālo izpratni, augstskolā jātop skaidrai attīstības virzībai visos darbības līmeņos.
* Darbības programmas "Izaugsme un nodarbinātība" 8.2.2. specifiskā atbalsta mērķa "Stiprināt augstākās izglītības institūciju akadēmisko personālu stratēģiskās specializācijas jomās" ietvaros projektā Nr. 8.2.2.0/18/A/009 “*Stiprināt Ventspils Augstskolas akadēmisko personālu stratēģiskās specializācijas jomās*” pieejamais finansējums tiek plānots VeA akadēmiskā personāla kapacitātes veicināšanai, jaunu zināšanu apguvei gan individuālās un grupu mācībās, gan arī sadarbībā ar ārvalstu akadēmisko personālu un piesaistītajiem doktorantiem. Šī projekta ietvaros akadēmiskajam personālam būs iespēja iegūt pieredzi sadarbības stiprināšanai ar industriju un IKT un līderības prasmju veicināšanai, kas būs ļoti nepieciešamas turpmāku jauna veida izglītības tehnoloģiju iekļaujošu mācību kursu izveidei augstskolas studiju saturā.
* Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" Projekta Nr. 1.1.1.5./18/A/009 ietvaros tiks veicināta starptautiskās sadarbības un finansējuma piesaiste pētniecībā un akadēmiskajā nozarē, veicināta augstskolas organizētu starptautisku un nacionāla līmeņa konferenču organizēšana, kā arī dalība starptautiskā radioastronomijas nozares tīklojumā.
* Visbeidzot Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.3. pasākuma "Inovāciju granti studentiem" projektā “*Kurzemes inovāciju granti studentiem*” ietvaros iepriekšminēto projektu aktivitātēs ieguvušais akadēmiskais personāls varēs gan pilnvērtīgi iesaistīties studentu pētniecisko darbu attīstības atbalstā, gan veicināt praktiskā zināšanu pielietojuma aspekta integrēšanu teorētisko zināšanu kursos, ļaujot studentiem, kuri iesaistīsies minētā projekta aktivitātēs praktisko pētījumu vai uzņēmējdarbības ideju attīstīšanā, radītos rezultātus ieskaitīt kā rezultatīvo rādītāju savos mācību kursos, kā arī balstoties uz iegūto pieredzi mācību kursos iekļaut vairāk izglītības tehnoloģiju.

Iepriekšminēto ES fonda projektu aktivitātes nepārklājas ar Pilsētu projekta plānotajām darbībām, vienlaikus tās ir savstarpēji papildinošas, līdz ar to Ventspils augstskola nodrošinās gan jau projektu ietvaros īstenoto, gan plānoto darbību demarkāciju.

**Vidzemes Augstskolai** Pilsētu projekta ietvaros plānotas šādas aktivitātes:

1. **Paaudžu mārketinga metožu izstrāde un** **īstenošana**:

Tiks veikts paaudžu mārketinga pētījums, lai gūtu plašāku ieskatu aktuālajā situācijā par jauniešu attieksmi un interesēm, identificējot piemērotākās metodes un rīkus studentu piesaistei. Pamatojoties uz paaudžu mārketinga pētījuma rezultātiem un secinājumiem tiks izstrādāta individualizēta Vidzemes Augstskolas paaudžu mārketinga stratēģija un rīcības plāns, lai īstenotu pārdomātas un mērķtiecīgas vietējo un ārvalstu studentu piesaistes aktivitātes, jo īpaši liekot uzsvaru uz studiju vietu aizpildīšanu IT programmā.  Tiks īstenots mūsdienīgs digitālais mārketings, kas izpaudīsies kā paaudzei Z piemērota satura (piemēram, vizuālie materiāli, citāti, foto, video un infografikas) sagatavošana un izplatīšana. Mārketinga aktivitātēs tiks iesaistīti arī esošie (vietējie un ārvalstu) studenti, tādējādi nodrošinot viedokļa un satura radīšanu par mācībām augstskolā, dalīšanos ar informāciju sociālajos tīklos un platformās - *Snapchat, Facebook, Twitter, YouTube, Pinterest, LinkedIn*, u.c. Paredzēts uzlabot arī augstskolas mājas lapas saturs un ieviest tajā inovatīvus tehnoloģiskos risinājumus. Visbeidzot tiks īstenota paaudžu mārketinga efektivitātes izvērtēšana un gūtās pieredzes apkopošana kā rezultātā tiks izstrādātas rekomendācijas Eiropas mazo pilsētu izglītības iestādēm.

1. **Izglītības tehnoloģiju (EdTech) risinājumu ieviešana augstskolā (tehniskie risinājumi, studiju programmas, pieejas un metodoloģija)**:
2. Projekta ietvaros tiks izstrādāta **IT izglītības programma angļu valodā**, kā arī vismaz piecos studiju kursos Vidzemes Augstskolā tiks ieviesti mūsdienīgi EdTech risinājumi balstīti uz ALC (*Active Learning Classroom*) metadoloģiju. Augstskolas vajadzībām tiks pielāgota ALC metodoloģija, kā rezultātā mācību procesā tiks ieviesti aktīvās mācīšanās pieejas principi, kas ir vērsti uz aktīvu studentu līdzdalību mācību procesā. Lai nodrošinātu veiksmīgu ALC metodoloģijas ieviešanu, tiks veikti vairāk kā 140 000 EUR lieli ieguldījumi, kas nodrošinās atbilstošas infrastruktūras (auditoriju) izveidi un mūsdienīgu e-tehnoloģiju un aprīkojuma iegādi. Projekta ietvaros tiks īstenotas arī aktivitātes, kuras būs vērstas uz izpratnes veicināšanu pasniedzēju vidū par moderno tehnoloģiju pielietošanas iespējām mācību procesā. Caur dažādiem semināriem/apmācībām akadēmiskais personāls tiks iepazīstināts ar ALC konceptu, veidojot izpratni par to kā izglītības tehnoloģijas var pielietot mācību kursu satura veidošanā un īstenošanā. Apmācībās tiks piesaistīti arī industrijas pārstāvji, lai nodrošinātu vispusīgu ideju, viedokļu un pieredzes apmaiņu.
3. Tiks īstenota Inženierzinātņu fakultātes IT bakalaura studiju programmas Virtuālās realitātes (VR) un Papildinātās realitātes (AR) virziena tālāka attīstība, **izstrādājot 1 uz VR/AR tehnoloģijām balstītu risinājumu** Inženierzinātņu fakultātes Mehatronikas studiju programmai.
4. Projekta ietvaros tiks izvērtētas īstenotās aktivitātes un apkopota gūtā pieredze, veidojot pieredzes un padomu materiālus citām Eiropas mazo pilsētu izglītības iestādēm par to, kā mācību saturā integrēt modernas tendences, metodiku un tehnoloģijas. Viena no projekta noslēdzošajām aktivitātēm būs konference par izglītības tehnoloģiju risinājumu pielietošanu izglītības nozarē. Konferencē tiks izvērtēti projekta ieguvumi, identificētie izaicinājumi un sniegtas rekomendācijas.

Tabula Nr. 3

**Finanšu instrumenta īstenošanai Vidzemes Augstskolai**

**plānotais finansējums un izdevumi pa gadiem, EUR**

|  |  |  |  |  |
| --- | --- | --- | --- | --- |
| Gads | Budžets kopā (EUR) | ERAF finansējums, (EUR) | Valsts līdzfinansējums (EUR) | Vidzemes augstskolas  priekš-finansējums  (EUR) |
| *1* | *2* | *3* | *4* | *5* |
| **2019 (izpilde)** | 46 652 | 37 322 | 0 | 9 330 |
| **2020** | 528 447 | 422 757 | 105 690 | 0 |
| **2021** | 63 401 | 50 721 | 12 680 | 0 |
| **Kopā:** | **638 500** | **510 800** | **118 370** | **9 330** |

Tabulā Nr. 4 ir atspoguļotas budžeta kategorijas un plānotais budžets Vidzemes Augstskolai. Pilsētu projekta tiešās izmaksas ietver: 1) projekta īstenošanā iesaistītā personāla atlīdzību; 2) iekārtas un aprīkojumu; 3) ceļa un uzturēšanās izdevumus projekta personālam projekta sanāksmju apmeklēšanai un projekta darba grupu apmeklēšanai ārvalstīs; 4) ārpakalpojumu veikšanu, kurus neveic iesaistītās institūcijas (piemēram, mārketinga stratēģijas izstrāde); 5) citus ar projektu saistītos izdevumus (infrastruktūras izveide jeb *ALC* metodoloģiju atbalstošu telpu/auditoriju pielāgošana/pārbūve-remontēšana).

Tabula Nr. 4

**Pilsētu projekta budžeta kategorijas un Vidzemes Augstskolai plānotais budžets**

|  |  |
| --- | --- |
| Budžeta kategorijas | Plānotais budžets, EUR |
| 1. Tiešās izmaksas (personāla algas) | 335 010 |
| 1. Tiešās izmaksas (darbības izmaksas) | 253 238 |
| *2.1. Iekārtas un aprīkojums* | 83 693 |
| *2.2. Ārpakalpojumi* | 80 275 |
| *2.3. Ceļa un uzturēšanās izdevumi* | 29 270 |
| *2.4. Citas ar projekta īstenošanu saistītās izmaksas* | 60 000 |
| 1. Netiešās izmaksas | 50 252 |
| **Kopējās projekta izmaksas:** | **638 500** |

Vidzemes Augstskola ir iesaistījusies vairāku ES fondu projektu īstenošanā.

* Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" projekta Nr. 8.2.1.0/18/A/011 “*Jaunu maģistra studiju programmu izveide un aprobācija Vidzemes Augstskolas starptautiskās konkurētspējas veicināšanai*” ietvaros tiks izveidotas un aprobētas 5 maģistra studiju programmas angļu valodā sabiedrībai nozīmīgos studiju virzienos, sekmējot Vidzemes Augstskolas stratēģisko specializāciju un ārvalstu studentu piesaisti. Divas no šīm maģistra programmām “Virtuālā realitāte un viedās tehnoloģijas” un “Kiberdrošības inženierija” nodrošinās tālākās izglītības iespējas izstrādātās IT angļu studiju programmas absolventiem.
* Darbības programmas "Izaugsme un nodarbinātība" 8.2.2. specifiskā atbalsta mērķa "Stiprināt augstākās izglītības institūciju akadēmisko personālu stratēģiskās specializācijas jomās" ietvaros projekta Nr. 8.2.2.0/18/A/012 “*Vidzemes Augstskolas akadēmiskā personāla pilnveide un cilvēkresursu attīstība*” aktivitātes paredz nodrošināt specializētas angļu valodas apmācības, attīstīt akadēmiskā personāla līderību un mūsdienīgu izpratni par digitālā laikmeta izaicinājumiem, attīstīt profesionālo pieredzi industriālajā vidē un sadarbības kompetences ar industriju, piesaistīt ārvalstu docētājus un doktorantus. Viens no studiju virzieniem, kas ir iekļauts šajā projektā kā mērķauditorija, ir ViA Informācijas tehnoloģiju studiju virziens.
* Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" Projekta Nr. 1.1.1.5./18/I/005 “Atbalsts Vidzemes Augstskolas efektīvai iesaistei starptautiskajā zinātnes apritē” ietvaros tiks veicināta pētnieciskā personāla iesaistīšanās starptautiskos pētniecības projektos, tādā veidā stiprinot pētnieku kapacitāti starptautisku projektu izstrādē, veicinot pētnieku starptautiska kontaktu loka veidošanos un tīklošanās iespējas un attīstot pētniecības iestrādes Vidzemes Augstskolas pētījumu apakšvirzienos, kā rezultātā Vidzemes Augstskola piedalīsies vismaz 7 ERAF atbalstītu un virs kvalitātes sliekšņa novērtētu programmas „Apvārsnis 2020” un Eiropas Savienības 9. Ietvara programmas projektu pieteikumu sagatavošanā.
* Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.2. pasākuma "Pēcdoktorantūras pētniecības atbalsts" projektā Nr. 1.1.1.2/VIAA/1/16/105 “*Lietu Interneta elementu dinamiska trīsdimensiju vizualizācija papildinātās realitātes režīmos āra apstākļos*” ietvaros tiek veikts starptautiska līmeņa pētījums par risinājuma izstrādi lietu Interneta elementu vizualizācijai āra un iekštelpu apstākļos, kur attālumi līdz objektam ir virs pieciem metriem. Pētījuma pamatrezultāts ir nodrošināt dinamisku un animētu trīsdimensionālo (3D) datormodeļu attēlošanu papildinātās realitātes režīmā, neizmantojot tradicionālos vai attēlu bāzētos marķierus.

Iepriekšminēto ES fonda projektu aktivitātes nepārklājas ar Pilsētu projekta plānotajām darbībām, vienlaikus tās ir savstarpēji papildinošas, līdz ar to Vidzemes augstskola nodrošinās gan jau projektu ietvaros īstenoto, gan plānoto darbību demarkāciju.

Ievērojot nacionālā regulējumā[[1]](#footnote-1) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, Izglītības un zinātnes ministrija ir sagatavojusi šo informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības UIAprogrammas Pilsētu projekta īstenošanai un Ministru kabineta lēmums par papildu finansējuma piešķiršanu projekta īstenošanai no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma un ārvalstu palīdzības priekšfinansējuma nodrošināšanai 2020. - 2021. gadā. Lūdzam, Pilsētu projekta īstenošanai piešķirt Ventspils Augstskolai valsts līdzfinansējumu 131 455 EUR un Vidzemes Augstskolai valsts līdzfinansējumu   118 370 EUR apmērā. No UIA un valsts līdzfinansējuma līdzekļiem tiks segtas tikai projekta attiecināmās izmaksas. Neattiecināmās izmaksas, ja tādas radīsies, augstskolas segs no saviem līdzekļiem.

Ņemot vērā Pilsētu projekta nozīmīgumu izglītības reformas kontekstā, kā arī pieejamā EK granta apjomu, Pilsētu projekta īstenošanai nepieciešams:

1. Atļaut Izglītības un zinātnes ministrijai (Ventspils augstskolai un Vidzemes Augstskolai) 2020. ‑ 2021. gadā uzņemties papildu valsts budžeta ilgtermiņa saistības un īstenot UIA Pilsētu projektu. Pilsētu projekta kopējās izmaksas Ventspils Augstskolai ir 720 059 EUR, t.sk. Eiropas Reģionālās attīstības fonda finansējums 80% apmērā (576 047 EUR), Ventspils Augstskolas priekšfinansējums (12 557 EUR) un valsts budžeta līdzfinansējums (131 455 EUR), kas kopā veido līdzfinansējumu 20 % apmērā. Projekta kopējās izmaksas Vidzemes Augstskolai ir 638 500 EUR, t.sk. Eiropas Reģionālās attīstības fonda finansējums 80% apmērā (510 800 EUR), Vidzemes Augstskolas priekšfinansējums (9 330 EUR) un valsts budžeta līdzfinansējums (118 370 EUR), kas kopā veido līdzfinansējumu 20 % apmērā.

2. Atbalstīt minētā projekta īstenošanai nepieciešamā valsts budžeta līdzfinansējuma piešķiršanu Ventspils Augstskolai un Vidzemes Augstskolai no budžeta resora “74. Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” un Izglītības un zinātnes ministrijai normatīvajos aktos noteiktajā kārtībā iesniegt Finanšu ministrijā pieprasījumu finansējuma pārdalei uz Izglītības un zinātnes ministrijas budžeta apakšprogrammu 70.12.00 “Eiropas Kopienas programmu projektu īstenošana”.”

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Karolis 67047966

[Kaspars.karolis@izm.gov.lv](mailto:Kaspars.karolis@izm.gov.lv)

1. Ministru kabineta 2018.gada 17.jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 1.3.apakšpunkts; “Likums par budžetu un finanšu vadību” 24. panta trešā daļa. [↑](#footnote-ref-1)